Käy juhlaan
Käy juhlaan, jo raatajajoukko,
 on saapunut sunnuntai.
 Kesä kallis ja ootettu kauan
 se kukkien kirjoon sai.
 On aika nyt juhlia meidän
 ja nauttia riemuista maan,
 elo uusi kun aukesi kerran,
 pääsi riemumme pulppuilemaan.

 Kauan sortajan kahlehet kesti.
 kauan kesti orjuuden yö,
 herrat riemuitsi, hiellämme juhli,
 oli osamme orjina työ;
 pala karkea eineeksi orjan,
 kun itse he herkkuja söi.
 Näin laiskurit työllämme mässäs,
 mutta meidät he surmalle möi.

 Nyt on toisin. Nyt meidän on valta
 – taisto taannoinen meille sen toi –
 pois on sortajat suistettu maasta,
 torvi tuonen se heille soi.
 Siksi meillekin kevät jo kerkes
 ja kukkien kirjoon sai.
 Käy juhlaan siis raatajajoukko,
 on saapunut sunnuntai!

1923

Herman Laukkanen